**Универзитет у Београду**

**Факултет за специјалну**

**едукацију и рехабилитацију**

**Број: 3/41**

**Датум: 04.5.2011.**

**Београд**

На основу члана 26. став 1. и члана 28. Закона о уџбеницима и другим наставним средствима („Службени гласник РС“ бр. 29/93, 62/2006), одредаба Закона о издавању публикација („Службени гласник РС“ бр. 37/91) и члана 40. став 1. Статута Факултета за специјалну едукацију и рехабилитацију Универзитета у Београду, Наставно-научно веће Факултета за специјалну едукацију и рехабилитацију, на седници одржаној 12. 4. 2011. године, донело је

**П Р А В И Л Н И К**

**О ИЗДАВАЧКОЈ ДЕЛАТНОСТИ**

**ФАКУЛТЕТА ЗА СПЕЦИЈАЛНУ ЕДУКАЦИЈУ И РЕХАБИЛИТАЦИЈУ УНИВЕРЗИТЕТА У БЕОГРАДУ**

**I ОПШТЕ ОДРЕДБЕ**

**Члан 1.**

Овим правилником уређују се услови и поступак за издавање публикација на Факултету за специјалну едукацију и рехабилитацију Универзитета у Београду (у даљем тексту: Факултет), финансирање издавачке делатности, одређују услови и поступак издавања публикација, чување и дистрибуција публикација, као и друга питања од значаја за издавачку делатност.

**Члан 2.**

Факултет обавља издавачку делатност у оквиру своје укупне делатности са циљем да обезбеди одговарајућу уџбеничку и другу литературу неопходну за савлађивање садржаја предмета утврђених студијским програмом и пружи подршку наставном и научном процесу. Факултет у оквиру издавачке делетности издаје и часопис Сецијална едукација и рехабилитација, тематске зборнике и друге периодичне научно-стручне публикације, електронске публикације и њихове додатаке у штампаном, аудио-визуелном или електронском облику, информатор за студенте, водич кроз факултет и други пропагандни материјал.

**Члан 3.**

Издавачка делатност Факултета обухвата издавање:

* наставних публикација
* научних и стручних публикација
* периодике
* информативних публикација
* електронских публикација и њихових додатака у штампаном, аудио-визуелном или електронском облику.

**Члан 4.**

Факултет обезбеђује средства за издавање публикација из следећих извора:

* буџета, у складу са одобреним финансијским планом
* средстава која чине сопствени приход Факултета
* средстава обезбеђених продајом публикација
* донација
* других извора.

Средства остварена по основама из става 1. овог члана, осим средстава обезбеђених из буџета, могу се водити на подрачуну сопствених прихода Факултета.

**Члан 5.**

Факултет промовише своје публикације:

* издавањем каталога објављених издања и издања у припреми
* на сајмовима и изложбама књига
* на расправама и трибинама поводом значајних издања
* медијским представљањем
* на промоцијама
* web презентацијом***.***

**Члан 6.**

Факултет размењује своје публикације са другим високошколским и образовно-васпитним установама и институцијама у земљи и иностранству.

**II ОРГАНИЗАЦИЈА ИЗДАВАЧКЕ ДЕЛАТНОСТИ**

**Члан 7.**

Издавачком делетношћу Факултета бави се Издавачки савет, као орган Издавачког центра.

Чланови Издавачког савета су декан и продекан за науку, по функцији, по један представник сваког Одељења Факултета, главни и одговорни уредник за издавање уџбеничке литературе, монографија, практикума и приручника, главни и одговорни уредник за издавање часописа, секретар Факултета и руководилац Службе за финансијско рачуноводствене послове.

Чланове Издавачког савета из реда представника Одељења, бира Наставно-научно веће Факултета на предлог Већа одељења, на период од три године.

Главне и одговорне уреднике бира Наставно-научно веће Факултета на период од три године.

**Члан 8.**

Задаци Издавачког савета

* планирање и унапређење издавачке делатности Факултета.
* припрема предлога годишњег издавачког плана,
* организација издавања уџбеника и других публикација.

**Члан 9.**

План издавачке делатности за сваку наредну календарску годину доноси Веће Факултета најдаље до краја текуће године.

Публикације које имају периодични и стални карактер, улазе у годишње планове издавачке делатности.

**Члан 10.**

У оквиру Факултета може пословати скриптарница.

У скриптарници се може обављати продаја публикација чији је издавач Факултет, као и публикација других издавача које су у функцији остваривања образовне, научне и стручне делатности Факултета.

Продаја публикација других издавача уређује се уговором који закључује декан Факултета.

У скриптарници може бити организовано и пружање других услуга студентима Факултета и трећим лицима (продаја индекса, образаца, пријава и сл.)

**III ИЗДАВАЊЕ ПУБЛИКАЦИЈА**

***Опште о издавању публикација***

**Члан 11.**

За издавача у име Факултета означава се, на унутрашњој корици сваке публикације, име декана Факултета.

**Члан 12.**

Уџбенике, монографије, научне и стручне публикације других врста, уређује у име Факултета главни и одговорни уредник кога бира Наставно-научно веће, на период од три године.

**Члан 13.**

Часописе које издаје Факултет уређује главни и одговорни уредник часописа кога бира Наставно-научно веће, на период од три године.

**Члан 14.**

Чланове редакције часописа које издаје Факултет бира Наставо-научно веће на предлог Већа одељења, на период од три године.

**Члан 15**.

Одлуку о издавању свих врста публикација доноси Наставно-научно веће Факултета.

***Форма публикације***

**Члан 16.**

Свака публикација мора да садржи следеће податке:

Предња корица:

* име аутора и коаутора
* наслов публикације и
* назив издавача (Факултет за специјалну едукацију и рехабилитацију, Универзитета у Београду)

Унутрашњи лист (импресум):

* име и звање аутора и коаутора
* име и звање уредника
* име и звање рецензента
* годину издања, број издања и тираж
* одлуку надлежног органа Факултета о издавању публикације
* назив и адресу штампарије
* упозорење о забрани копирања или прештампавања
* ISBN број, односно ISSN број за периодику
* каталошки запис (ЦИП ознаку)

**Члан 17.**

Техничка обрада свих публикација мора да буде таква да се величином и квалитетом слова, слика, ознака, табела и фотографија омогућава лако визуелно праћење материје и њена потпуна прегледност.

**Члан 18.**

Предлог Издавачког савета за издавање наставних публикација Наставно-научном већу подноси главни и одговорни уредник на предлог Издавачког савета.

Предлог из става 1 овог члана треба да садржи:

* име и презиме аутора и коаутора
* звање аутора и коаутора
* наслов публикације
* за који је предмет намењена
* најмање две независне рецензије
* предлог категорије наставне публикације
* три примерка рукописа припремљеног за штампу и рецензију.

**Члан 19.**

Рецензенте наставних публикација одређује Наставно-научно веће Факултета, на предлог Одељења.

Рецензенти морају да буду признати стручњаци са одговарајућим научним, односно одговарајућим наставничким звањем из научне области која се у публикацији обрађује.

**Члан 20.**

Рецензија треба да садржи:

* основне податке о делу
* оцену да ли постоји слична публикација
* опште податке о публикацији
* краћи опис садржине
* општу оцену квалитета
* предложену категоризацију дела
* препоруку за издавање.

**Члан 21.**

За све наставне публикације обавезна је језичка лектура и коректура.

Име лектора и коректора се назначује на унутрашњој страни публикације.

**Члан 22.**

Тираж публикације Наставно научном већу предлаже главни и одговорни уредник и Издавачки савет полазећи од процене потенцијалног броја корисника, за период од пет година.

**Члан 23.**

За поновно издавање наставне публикације важе иста правила као и при првом издању, осим што рецензија није потребна уколико измене не прелазе 25% обима постојеће публикације, о чему одлуку доноси главни и одговорни уредник и Издавачки савет

***Издавање научних и стручних публикација***

**Члан 24.**

Одлуку о издавању публикација проистеклих из пројеката Факултета које финансира Факултет доноси Наставно-научно веће на предлог декана, Већа одељења или тима истраживача са Факултета.

Предлог из става 1. овог члана треба да садржи:

* име и презиме аутора и коаутора
* звање аутора и коаутора
* наслов публикације
* две рецензије
* примерак рукописа припремљеног за штампу.

***Издавање периодике***

**Члан 25.**

Факултет издаје часопис у коме се објављују научни радови из научних области за које је Факултет матичан као и оних које су заступљене на Факултету, а за које су матични други факултети.

***Издавање информативних публикација***

**Члан 26.**

Информативне публикације Факултета се издају поводом јубилеја, пригодних прилика, саопштавања одређених резултата научних достигнућа, стручних послова Факултета.

Факултет објављује сваке године најдаље до 1. марта Информатор *за студенте* са свим потребним информацијама у вези са студирањем.

Предлог за штампање информативних публикација подноси Колегијум декана, а одлуку о издавању доноси декан.

***Издавање електронских публикација***

**Члан 27**.

Електронске публикације и њихови додаци у штампаном, аудио-визуелном или електронском облику обухватају: интернет издања, каталоге и сл.

Предлог за штампање информативних публикација подноси Колегијум декана, а одлуку о издавању доноси декан.

**IV**  **ФИНАНСИРАЊЕ, ПРОДАЈА И ДИСТРИБУЦИЈА**

**Члан 28.**

Издавање публикације могу да финансирају или суфинансирају: аутор, Факултет уколико за то постоје материјални услови и интерес Факултета, као и трећа правна или физичка лица.

Одлуку о финансирању или суфинансирању одређене публикације доноси декан.

На основу одлуке декана Факултет са аутором закључује уговор којим се уређују међусобна права и обавезе.

**Члан 29.**

Уколико аутор самостално или у целини финансира трошкове издавања публикације, Факултет откупљује 35 примерака књига (25 за библиотеку Факултета, а по 5 за Универзитетску и Народну библиотеку). Остали део тиража припада аутору.

**Члан 30**

Уколико Факултет у целини финансира трошкове издавања публикације, аутору/ауторима припада 10 примерака књига. Остали део тиража припада Факултету.

**Члан 31.**

Аутору припада ауторски хонорар одређен на следећи начин:

1. за штампање првог издања хонорар у висини од 1 ½ последње основне зараде аутора,
2. за штампање другог или сваког наредног измењеног и допуњеног издања, уколико су измене и допуне веће од 25% текста, хонорар у висини од 1 последње основне зараде аутора.
3. за штампање у репринту са изменама мањим од 25% текста аутор има право на хонорар у висини од 1/4 основне зараде аутора.
4. за приручнике, практикуме, ауторизована предавања и друге публикације одређује се ауторски хонорар у висини од 50% последње, основне зараде аутора.

Уколико је дело резултат рада више аутора, основа за хонорар је зарада аутора са највишим звањем, а хонорар предвиђен ст. 1. тач. 1, 2, 3 и 4 овог члана, у зависности од случаја, између аутора се дели по договору самих аутора.

Међусобна права и обавезе између аутора и Факултета и уређују се уговором.

Уколико аутор, наставник или научни радник није запослен на Факултету, ауторски хонорар се приподобљава одговарајућем звању са Факулета, а ауторски хонорар се уговара посебним уговором.

**Члан 32.**

Уколико су Факултет и аутор суиздавачи према уговореној сразмери, тираж деле према према уговореној сразмери.

**Члан 33.**

Уколико се ради о научно-истраживачком и развојном пројекту чији је носилац Факултет, а који финансира Факултет или нека друга установа или организација, учесницима у пројекту исплаћује се ауторски хонорар за научно- истраживачки рад и даје по пет бесплатних примерака публикације у којој су објављени резултати истраживања. Остали део тиража припада издавачу.

**Члан 34.**

По завршеном штампању публикације цео тираж се предаје Факултету сагласно са правилима Службе за финансијско и материјално пословање.

**Члан 35.**

Део тиража који припада Факултету продаје се у скриптарници Факултета, или на други законом предвиђен начин.

Приходом од продаје из претходног става располаже Факултет.

Фондом издавачке делатности управља декан.

Издања Факултета могу се продавати и у продајној мрежи других издавачких кућа, што ће бити уређено посебним уговорима.

**Члан 36.**

Средства издавачког фонда користе се за издавање уџбеника и других публикација Факултета.

За свако издање припрема се детаљан предрачун трошкова, који садржи:

* трошкове ауторског хонорара
* трошкове трећих лица (лектор, ликовно решење корица)
* трошкове припреме за штампу
* трошкове штампања
* порез

Предрачун за свако издање врши рачуноводство Факултета.

Декан доноси решење о штампању уџбеника, односно публикације после чега се приступа избору најповољнијег штампара у погледу рока израде и квалитета.

Избор најповољније понуде за штампање публикација обавља се у складу са Законом о јавним набавкама Р. Србије.

**Члан 37.**

Продајну цену сваког појединачног издања одређује декан Факултета.

Цена сваке публикације одређује се према утврђеном критеријуму узимајући у обзир све трошкове штампања публикација.

**V ЗАВРШНЕ ОДРЕДБЕ**

**Члан 38**.

Ступањем на снагу овог правилника престаје да важи ранији Правилник о издавачкој делатности Факултета.

**Члан 39.**

Овај Правилник се, по доношењу, објављује на огласној табли Факултета.

Дан ступања на снагу овог правилника својим потписом потврђује декан Факултета.

НАСТАВНО НАУЧНО ВЕЋЕ

ПРЕДСЕДНИК

ДЕКАН

Проф. др Јасмина Ковачевић