**Прилог 2.1.** Усвојени документ - Стандарди и поступци за обезбеђење и унапређење квалитета високшколске установе

Универзитет у Београду

Факултет за специјалну

едукацију и рехабилитацију

Број: 3/40-10

Датум: 30.7.2008. године

Београд

**СТАНДАРДИ И ПОСТУПЦИ ЗА ОБЕЗБЕЂИВАЊЕ КВАЛИТЕТА РАДА НА ФАКУЛТЕТУ ЗА СПЕЦИЈАЛНУ ЕДУКАЦИЈУ И РЕХАБИЛИТАЦИЈУ**

**I ОПШТЕ ОДРЕДБЕ**

**Циљ доношења стандарда и поступак за обезбеђивање квалитета**

Члан 1

Факултет за специјалну едукацију и рехабилитацију перманентно изналази и примењује стандарде и мере за обезбеђивање квалитета рада и у том циљу доноси стандарде и поступке за обезбеђивање квалитета (у даљем тексту: Стандарде) како би се рад Факултета унапредио, учинио приступачним за оцењивање објективним методама и био доступнији институцијама задуженим за контролу квалитета.

Члан 2

Циљ доношења ових Стандарда је и брже усаглашавање рада Факултета са европским стандардима рада високошколских установа.

**Постојање посебних циљева**

Члан 3

Стандарди и поступци за обезбеђивање квалитета имају за циљ и уједначавање квалитета рада између студијских програма који постоје на Факултету.

**Субјекти обезбеђења квалитета**

Члан 4

Субјекти обезбеђења квалитета рада на Факултету су наставници и сарадници, Комисија за обезбеђивање квалитета рада, Наставно-научно веће, Веће за мастер, специјалистичке и докторске студије, Изборно веће Факултета, органи управљања и пословођења, студенти и њихови органи и ненаставно особље.

**Подручја обезбеђења квалитета**

Члан 5

Стандарди и поступци за обезбеђивање квалитета у овом документу односе се на: (1) студијске програме основних академских, дипломских академских и докторских студија; (2) наставни процес на Факултету; (3) научно-истраживачки и стручни рад; (4) рад и избор наставника и сарадника; (5) рад студената; (6) уџбенике, литературу, библиотечке и информатичке ресурсе; (7) простор и опрему; (8) процес управљања Факултетом и ненаставну подршку; (9) финансирање Факултета и (10) учешће студената у процесу самовредновања и провери квалитета рада.

**Постојање посебних стандарда**

Члан 6

Осим нормама овог документа поједина важна подручја рада на Факултету дефинисана су и посебним правилницима који су у складу са овим документом.

**Сходна примена стандарда и поступака из овог документа**

Члан 7

Стандарди и поступци из овог документа сходно се примењују и на академске специјалистичке студије, струковне студије првог и другог степена, семинаре, курсеве, облике перманентног образовања, у процесу остручавања и свим другим облицима едукације и научноистраживачког и стручног рада на Факултету.

**II СТАНДАРДИ И IПОСТУПЦИ КОЈИ СЕ ОДНОСЕ НА СТУДИЈСКЕ ПРОГРАМЕ**

**Циљ примене стандарда и поступака за обезбеђивање квалитета у подручју студијских програма**

Члан 8

Стандарди и поступци за обезбеђивање квалитета у подручју студијских програма имају основни циљ да на поуздан и валидан начин омогуће стицање одређених знања и стручности, усвајање метода за квалитетно и професионално обављање делатности за коју су се определили, развијање креативних способности за решавање новонасталих проблема, да обезбеде компетенције које су дефинисане сваком врстом и сваким нивоом студија посебно, да осигурају одговарајући, стандардима дефинисан ниво квалитета код свих студијских програма које Факултет има, њихову међусобну усаглашеност као и усклађену структуру и садржај тих програма.

**Квалитет студијског програма**

Члан 9

Квалитет студијског програма обезбеђује се:

(1) објављивањем, рецензирањем, систематским праћењем и сталним унапређивањем сваког појединачног програма;

(2) подстицањем студената на критичко мишљење, на самостално решавање проблема, на повезивање стечених знања са праксом;

(3) усклађивањем студијских програма са постојећим или изнова дефинисаним циљевима и сврхом студирања на Факултету;

(4) анализирањем структуре и садржаја програма посебно у погледу односа између три дефинисана типа предмета;

(5) преиспитивањем и унапређивањем садржаја студијских програма, редовним планирањем и вредновањем резултата који се постижу у њиховом савлађивању;

(6) анализирањем степена оптерећености наставника и сарадника;

(7) анализирањем степена оптерећености студената;

(8) анализирањем исхода студијских програма, компетенција које се добијају након савладавања програма;

(9) Анализирањем могућности запошљавања или даљег школовања дипломираних студената, анализирањем кореспонденције између студијских програма и захтева праксе;

(10) Анализирањем кореспонденције студијских програма са програмима на релевантним универзитетима у иностранству;

(11) Анализирањем уписа студената, тока студирања, оцењивања;

(12) Анализирањем учешћа студената у оцењивању квалитета студијских програма и наставног процеса.

**Структура студијског програма**

Члан 10

Студијски програм је усклађена целина која садржи:

(1) Назив и циљ студијског програма, стручни, односно академски назив;

(2) Врсту студија и исход процеса учења;

(3) Услове за упис;

(4) Листу обавезних и изборних предмета са скраћеним садржајем сваког од њих;

(5) Начине извођења студија, потребно време, методе извођења наставе;

(6) Вредност сваког предмета исказану кроз систем ЕСПБ бодова, бодовну вредност завршног рада;

(7) Списак и вредност у поенима предиспитних обавеза;

(8) Друге елементе који су значајни за извођење студијског програма.

**Основни документи студијског програма**

Члан 11

(1) Основни документи које садрже сваки студијски програм су: Спецификација предмета (силабус) и План рада.

(2) Спецификација предмета информише студенте и друге заинтересоване о садржини и начину рада на предмету, литератури, начину оцењивања, о наставницима и сарадницима на предмету, начину оцењивања и другим важним елементима.

(3) План рада информише студенте и друге заинтересоване о реализацији и динамици рада на предмету.

**Садржај докумената**

Члан 12

(1) Спецификација предмета садржи назив предмета, недељни и годишњи број часова активне наставе, број ЕСПБ бодова које предмет доноси, податке о наставнику и сараднику, опис циља и садржаја предмета, начин извођења наставе, начин оцењивања, врсте и потребан степен испуњености предиспитних обавеза, начин полагања испита, податке о литератури, начин односно методе извођења наставе, а може садржати и друге релевантне податке.

(2) План рада садржи списак тематских јединица, датуме њиховог излагања, број часова, обим излагања, бодовање и друге податке важне за контролу квалитета рада наставника.

**Примена**

Члан 13

(1) Настава на свим предметима на Факултету, независно од тога да ли су обавезни/изборни или ком типу припадају, реализује се у складу са Спецификацијом предмета и Планом рада.

(2) Наставник је дужан да Спецификацију предмета и План рада уради према стандардима у овом документу.

(3) Одредбе о стандардима и изради докумената Спецификација предмета и План рада примењују се и на нове предмете који се уводе у наставу приликом промена студијских програма на Факултету.

(4) Наставник је дужан да документе: Спецификација предмета и План рада изради или модификује најкасније до 1. јуна текуће године за наредну школску годину.

(5) Ако на предмету има више наставника документе: Спецификација предмета и План рада израђује наставник у највишем звању, односно наставник који има најдужи стаж у највишем звању.

(6) У случају из става 5. овог члана План рада мора бити усаглашен због распореда наставних јединица, а ако усаглашавање није могуће одлуку о распореду ових јединица доноси продекан за наставу.

**Стандардизација поступка усвајања студијског програма**

Члан 14

(1) Студијски програм у целини и посебно Спецификацију предмета и План рада, предлаже Веће одељења имајући у виду квалитет садржаја предложеног предмета.

(2) Студијски програм који је оцењен позитивно Веће одељења доставља Наставно-научном већу са предлогом за усвајање.

(3) Негативно оцењен студијски програм у целини или само Спецификацију предмета односно План рада, наставник задужен тим програмом је дужан да поправи у року од седам дана и достави Већу одељења на поновно разматрање.

(4) Студијски програм који не буде усвојен и након другог разматрања Веће одељења односно Наставно-научно веће повлачи из процедуре или ангажује другог наставника из својих редова или Универзитета у Београду да тај програм израде.

(5) Наставно-научно веће разматра студијски програм који је предложило Веће одељења и ако га усвоји прослеђује га надлежним стручним органима Универзитета у Београду на разматрање и усвајање.

(6) Ако су одлуке надлежних стручних органа Универзитета у Београду позитивне, Наставно-научно веће предаје документ о студијском програму продекану за наставу ради реализације наставе по том програму.

(7) У случају да надлежни органи Универзитета у Београду не усвоје студијски програм појединих предмета, смерова и Факултета у целини, Факултет је дужан да изради побољшане студијске програме у року од три месеца.

**III СТАНДАРДИ И ПОСТУПЦИ КОЈИ СЕ ОДНОСЕ НА НАСТАВНИ ПРОЦЕС**

**Облици наставе**

Члан 15

(1) Наставни процес на Факултету одвија се кроз облике активне наставе коју чине предавања, вежбе, практикуми, семинари, консултације и други облици.

(2) У облике активне наставе на дипломским академским, специјалистичким академским и докторским студијама спада и студијски истраживачки рад.

**Стандарди који се тичу одржавања предавања**

Члан 16

(1) Наставник је обавезан да предавања одржава у свему према Спецификацији предмета и Плану рада који су усвојени пре почетка наставе.

(2) Наставник је дужан да тематске јединице обрађује придржавајући се редоследа и датума који су дати Планом рада.

(3) Од обавеза датих у ставу 2. овог члана дозвољена су незнатна одступања уз претходно обавештење студентима најкасније 72 сата пре дана одржавања предавања.

(4) У току часа наставник је дужан да обради више од 66% садржаја планираних тематских јединица за тај час, а за преостали део да дâ јасна упутства из које литературе се он може научити.

(5) Предавање се мора држати у временским терминима који су предвиђени распоредом часова без померања почетка или продужавања трајања предавања.

(6) У договору са студентима и студентском службом наставник може променити место и термин одржавања предавања, али та промена не може ићи на рачун другог наставника.

(7) Отказивања часа предавања дозвољено је само у нужним случајевима и о томе студентска служба мора најкасније пет сати пре заказаног времена писмено обавестити студенте.

(8) Присуство предавањима од стране студената је обавезно.

**Стандарди који се тичу садржаја предавања**

Члан 17

(1) Садржај предавања мора бити изложен тако да допринесе савладавању градива и припреми испита.

(2) У току предавања стране речи и изразе, кованице и слично свести на најмању могућу меру, а у случају кад је употреба неопходна, објаснити њихова значења.

(3) Стручне изразе карактеристичне за сваку науку, који се користе током предавања, наставник је дужан да објасни и провери њихово разумевање, тачност изговора и писања.

(4) Садржај предавања мора покрити најмање 70% градива предвиђеног наставним програмом предмета и градива предвиђеног за полагање испита.

(5) Део предавања у току једног часа или део укупних предавања предвиђених планом рада треба искористити за навођење примера, за израду задатака, за практичну примену теоријски знања.

**Стандарди који се тичу метода предавања**

Члан 18

(1) Наставник мора бити припремљен за свако предавање, макар у толикој мери да се искључује могућност читања из књиге или другог материјала.

(2) Садржај предавања мора бити саопштаван на разумљив и јасан начин.

(3) Наставник током предавања треба да користи методе и поступке којима држи пажњу студената.

(4) У току предавања наставник треба да што више користи интерактивне облике рада и подстиче критичко мишљење.

(5) У току предавања пожељно је да наставник користи савремене методе и савремену технологију.

(6) При коришћењу Power point презентације током предавања није дозвољено једноставно читање текста са екрана него је наставник дужан да тај текст користи као тезе и да сваку од тих теза посебно објашњава.

**Стандарди који се тичу броја наставника**

Члан 19

(1) Факултет је обавезан да ангажује довољан број наставника за држање предавања.

(2) Под довољним бројем се сматра покривеност предавања са 70 и више процената наставника у сталном радном односу са пуним радним временом чија просечна оптерећеност не прелази 6 часова недељно.

**Професионални однос наставника током предавања**

Члан 20

(1) Наставник је дужан да у свакој прилици поштује достојанство и интегритет личности сваког студента.

(2) За време трајања часа наставник је дужан да се држи садржаја планираних наставних јединица и било каква вербална одступања од тога нису дозвољена.

(3) Предавање наставника не сме да садржи ласцивне, увредљиве или дискриминаторске речи и изразе према било ком појединцу или друштвеној групи.

(4) Пре, током и после предавања наставник не сме својим понашањем или речима утицати на политичка и/или верска убеђења студената.

(5) Наставник треба да се понаша пристојно и да на час долази уредан и уредно обучен.

(6) Наставник који на предавање дође под утицајем алкохола или који пуши у току предавања, односно за време паузе у просторијама Факултета које нису за то одређене, чини тежак прекршај ових стандарда и радне дисциплине.

(7) Неприхватљиво понашање наставника, које се такође сматра тешким кршењем стандарда, представља и свако коментарисање са негативним призвуком пред студентима, рада и понашања других наставника.

**Професионални однос наставника и сарадника током других облика наставе**

Члан 21

Одредбе члана 21 сходно се примењују на наставнике и сараднике током одржавања и других облика наставе.

**Стандарди који се тичу одржавања вежби**

Члан 22

(1) Наставник или сарадник, мора бити присутан све време трајања вежби и не сме њихово извођење препустити другим лицима.

(2) Вежбе се изводе у свему према Плану рада који је утврђен пре почетка наставе.

(3) У извођењу вежби наставник или сарадник морају обрађивати тематске јединице по редоследу и по датумима који су дати планом рада на предмету уз дозвољено одступање до 20%.

(4) Током трајања часа наставник или сарадник је дужан да обради најмање 70% садржаја планираних тематских јединица за тај час.

(5) Час вежби треба да почне и да се заврши у терминима који су дати распоредом часова.

(6) Ако се наставник или сарадник договоре са студентима и студентском службом место и термини извођења вежби могу се променити.

(7) Отказивање часа вежби дозвољено је само у нужним случајевима и о томе студентска служба мора благовремено и писмено обавестити студенте.

(8) Присуство вежбама од стране студената је обавезно.

**Стандарди који се тичу садржаја вежби**

Члан 23

(1) Садржај вежби мора да покрије најмање 70% градива које је наставним програмом предмета предвиђено за полагање испита.

(2) Садржај и начин извођења вежби треба да буду такви да омогуће разумевање градива предмета, лакше савлађивање тог градива и лакшу припрему испита.

(3) Вежбе морају да се користе за појашњавање градива предмета и делова уџбеника и монографија.

(4) Наставници и сарадници су дужни да на вежбама понављају и разрађују основне елементе градива које су презентовали на предавањима.

(5) Вежбе морају да се изводе употребом знања стечених на предавањима или читањем уџбеника и друге литературе.

(6) Облик примене знања треба ускладити са природом предмета и величином групе студената.

(7) У мањим групама треба чешће користити интерактивне облике рада на вежбама, а у првом реду дискусије, анализе случајева, симулације и слично.

(8) У већим групама треба чешће користити израде задатака, израде индивидуалних радова, обраде примера из праксе, видео пројекције и слично.

(9) Наставник и сарадник треба да настоје да открију облике вежбања који највише одговарају садржају и природи предмета као и саставу и способностима групе студената.

(10) Наставник и сарадник су дужни да на вежбама систематски и континуирано проверавају знања студената.

(11) Облик провере знања на вежбама треба да буде прилагођен природи предмета и величини групе.

(12) Наставник и сарадник треба да испоље креативни приступ у провери знања како вежбе не би ушле у рутину, а облици провере не би давали унапред припремљене резултате од стране студената.

(13) Наставник и сарадник потпуно су самостални у избору облика рада на вежбама.

**Стандарди који се тичу метода вежби**

Члан 24

(1) Наставник и/или сарадник дужни су да на вежбе долазе припремљени и да садржај вежби излажу разумљиво и јасно;

(2) Вежбе треба да се изводе тако да пажња студената све време буде концентрисана на њихов садржај;

(3) Вежбе треба да се изводе на начин који стимулише критичко мишљење;

(4) Наставник и/или сарадник ће у највећој могућој мери на вежбама користити разноврсне и интерактивне облике рада као што су дискусије, симулације, анализе случаја, групно решавање проблема и друге.

(5) Наставник и/или сарадник ће настојати да остваре активно учешће што већег броја студената, двосмерну комуникацију и толерантност на другачије мишљење.

**Сходна примена чланова 21, 23, 24 и 25**

Члан 25

Одредбе члана 19, 21, 23, 24 и 25 сходно се примењују и на друге облике наставе.

Члан 26

Факултет је обавезан да распоред часова активне наставе усклади са потребама и могућностима студената остављајући им довољно времена за припрему за часове као и за одмор.

**Контрола квалитета наставе**

Члан 27

Контрола квалитета наставе врши се на основу: (1) одржавања наставе према Плану рада; (2) Уредности у извођењу наставе и (3) облика, садржаја и метода наставе. (2) Контрола квалитета се врши од стране органа и тела Факултета и од стране студената путем анкете.

**Поступак и документи за контролу одржавања наставе**

Члан 28

(1) Контрола одржавања наставе врши се на основу упоређивања података Евиденционог листа за предавања и вежбе са подацима у Плану рада.

(2) Подаци који се упоређују су: 1) датум одржавања наставе и недеља по Плану

рада и 2) садржај тематске јединице у Евиденционом листу и Плану рада.

(3) Овим упоређивањем утврђује се да ли постоји одступање од Плана рада у погледу броја часова и тематских јединица.

(4) Контролу одржавања наставе врши продекан за наставу на основу података које му припремају одговарајуће службе.

(5) Одступања у погледу часова већа од 20%, а у погледу тематских јединица већа 33% обавезно се анализирају на Већу одељења.

(6) Ако Веће одељења закључи да су разлози за одступање неоправдани и да је тиме настала штета по студенте и Факултет, која се испољава у немогућности надокнађивања пропуштених тематских јединица и/или, негативном утицају на углед Факултета, Веће одељења или продекан за наставу предлажу декану покретање дисциплинског поступка против наставника који је одговоран за настала одступања.

**Поступак контроле на основу студентске анкете**

Члан 29

(1) Анкетом студената оцењују се: одржавање наставе према Плану рада, уредност у извођењу наставе и облици, садржај и методе наставе.

(2) Поступак, начин и инструменти контроле на основу анкете студената прописани су посебним општим актом Универзитета у Београду.

(3) Извештај о резултатима студентске анкете доставља се продекану за наставу и Већу одељења које га разматра на посебној седници.

(4) Веће одељења може одбити усвајање овог Извештаја само ако су начињене озбиљне методолошке грешке у анкетирању.

(5) Извештај о резултатима студентске анкете доступан је јавности преко wеб странице Факултета.

(6) Негативном оценом у овом Извештају сматра се оцена мања од теоријски могуће просечне оцене.

(7) Негативна оцена у овом Извештају утиче на избор наставника у звање по одредбама општег акта којим се регулишу критеријуми за избор у звање.

**IV СТАНДАРДИ И ПОСТУПЦИ КОЈИ СЕ ОДНОСЕ НА НАУЧНО-ИСТРАЖИВАЧКИ РАД**

**Општи стандарди који се односе на научноистраживачки рад**

Члан 30

(1) Наставници и сарадници су обавезни да раде на реализацији научноистраживачких пројеката које финансира Министарство науке, други државни органи, Факултет или друге институције, предузећа и заједнице.

(2) Реализација научноистраживачких пројеката на Факултету обавља се по критеријумима Министарства науке и по општим научним принципима и правилима.

(3) Факултет подстиче учествовање у научноистраживачким пројектима на разне начине укључујући и финансијско подстицање.

(4) Факултет за потребе научноистраживачког рада опредељује финансијским планом најмање 15% прихода из сопствених извора не рачунајући средства из буџета.

**Повезаност научоистраживачког рада и наставе**

Члан 31

(1) Наставници и сарадници Факултета за време предавања и вежби, независно од тога који је студијски програм у питању, стално указују студентима на допринос научноистраживачког рада познавању материје коју предају или из које држе вежбе.

(2) Наставници и сарадници Факултета током предавања и вежби уче студенте основним принципима научноистраживачког рада и методама које се користе у том раду.

(3) Наставници и сарадници Факултета су обавезни да наставни процес у што већем обиму заснивају на резултатима сопственог научноистраживачког рада, резултатима рада својих колега са Факултета или научника других научних институција, а

у првом реду из институција из развијених земаља.

**Квалитативно и квантитативно исказивање резултата научноистраживачког рада**

Члан 32

Резултати научноистраживачког рада на пројектима које реализује Факултет исказује се по правилима које прописује државни орган надлежан за научна истраживања ако матични универзитет не одлучи другачије.

**Научноистраживачки рад и избор у наставничка звања**

Члан 33

Резултати научноистраживачког рада наставника на Факултету учествују у њиховом избору у наставничка звања и подједнаком односу као и наставни процес.

**Контрола учешћа наставног особља у научноистраживачком раду**

Члан 34

(1) Факултет редовно прати и анализира ангажованост наставног особља у научноистраживачким пројектима.

(2) Анализа ангажованости из става 1. овог члана чини се на основу годишњег извештаја који Факултет подноси Министарству науке.

(3) Ангажованост на пројектима који се финансирају из сопствених или других извора анализира се на основу извештаја који подноси сваки наставник и сарадник почетком парног семестра сваке школске године.

**Објављивање и саопштавање резултата научноистраживачког рада**

Члан 35

(1) Факултет објављује резултате научноистраживачких пројеката у којима су ангажовани наставници и сарадници у посебним монографијама, у научном часопису који издаје или у електронском облику.

(2) Наставници и сарадници Факултета саопштавају резултате својих научних истраживања на научном скупу који организује Факултет и на другим научним скуповима у земљи и иностранству.

**Повезаност предмета истраживања са циљевима и исходима процеса образовања**

Члан 36

(1) Функционална повезаност предмета истраживања и циљева односно исхода процеса образовања на Факултету обезбеђује се имплементацијом резултата истраживања у наставни процес.

(2) Ова функционална повезаност обезбеђује се и тако што Факултет из својих средстава приоритетно финансира оне пројекте чији су предмети истраживања повезани са наставом.

**V СТАНДАРДИ И ПОСТУПЦИ КОЈИ СЕ ОДНОСЕ НА РАД И ИЗБОР НАСТАВНИКА И САРАДНИКА**

**Број наставника и сарадника**

Члан 37

(1) Факултет настоји да број наставника и сарадника у сваком моменту буде сразмеран потребама студијских програма који се на њему реализују.

(2) Број наставника и сарадника на Факултету не може бити мањи од броја који је еквивалентан седамдесетпостотној покривености предмета на основним академским и дипломским академским студијама наставницима и сарадницима који су у сталном радном односу на Факултету, са пуним радним временом, при чему је број часова активне наставе на тим студијама по наставнику у просеку једнако 6 часова недељно, а по сараднику једнако 10 часова недељно.

**Избор наставника и сарадника**

Члан 38

(1) Избор наставника и сарадника одвија се уз стриктно придржавање поступака прописаних у Закону о високом образовању, Статутом Универзитета у Београду, Статутом и општим актом Факултета као и услова који су прописани општим актима Универзитета у Београду и Факултета.

(2) Поступак и критерији избора у потпуности су доступни јавности исто као и изборни материјал у сваком конкретном случају.

Критерији за избор сарадника

Члан 39

(1) Факултет треба да систематски прати и анализира рад најбољих студената на свим студијским програмима, а нарочито оних који показују и смисао за научноистраживачки рад.

(2) Проверу квалитета рада најбољих студената обављати путем семинарских радова, ангажовањем за демонстраторске улоге на предметима, ангажовањем у прикупљању података на пројектима, учешћем у експерименталним истраживањима у

специјализованим установама и посебно поверавањем обраде појединих тема за традиционално научно саветовање Факултета.

(3) Факултет врши избор сарадника у наставни из реда студената уписних на дипломске академске студије или специјалистичке академске студије из реда оних који су на основним академским имали просечну оцену најмање осам и показали смисао за

научноистраживачки рад и рад са студентима.

(4) Факултет врши избор у звање асистента студента докторских студија или магистра из реда оних који су претходне нивое студија завршили са просечном оценом најмање осам и који показују смисао за научноистраживачки и наставни рад.

**Критерији за избор у наставничка звања**

Члан 40

(1) Избор у наставничка звања детаљно је регулисан општим актом Факултета који садржи прецизно операционализоване критерије и норме које треба испунити за свако наставничко звање.

(2) Као критерији за оцењивање научноистраживачког рада користе се норме прописане од стране Министарства науке умањене за једну трећину.

(3) Педагошки рад и резултати у научноистраживачком раду равномерно доприносе избору у наставничка и сарадничка звања.

**Усаглашеност критерија за избор наставника и сарадника**

Члан 41

(1) Критерији за избор наставника и сарадника на Факултету усаглашени су са групацијом друштвено-хуманистичких наука на Универзитету у Београду.

(2) Факултет прати и анализира услове и критерије избора у звање и наставника и сарадника и прилагођава их променама до којих долази на нивоу Универзитета у Београду.

**Едукација наставника и сарадника**

Члан 42

(1) Факултет је обавезан да планира, финансира и организује додатну едукацију наставника и сарадника путем студијских боравака, специјализација, учешћа на научним скуповима и друге начине.

(2) Наставници и сарадници учествују на научним скуповима, специјализацијама, и студијским боравцима у земљи без ограничења водећи једино рачуна да то не иде на штету наставе.

(3) Студијски боравци, специјализације и учешће на научним скуповима у иностранству организују се по годишњем плану кога почетком школске године доноси Наставно-научно веће Факултета.

**Посебно вредновање педагошког рада**

Члан 43

Педагошки рад наставника и сарадника при избору у звања посебно се вреднује на основу мерила и поступака који су прописани општим актом Факултета.

**VI СТАНДАРДИ И ПОСТУПЦИ КОЈИ СЕ ОДНОСЕ НА РАД СТУДЕНАТА**

**Пријем студената**

Члан 44

(1) Факултет има општим актом прописане поступке и критерије за пријем студената на основне академске, специјалистичке академске, дипломске академске и докторске студије.

(2) Поступци и критерији су доступни јавности у тексту конкурса, путем wеб странице, штампаних публикација и на друге начине.

(3) Поступци и критерији пријема варирају зависно од врсте и нивоа студија.

(4) За пријем на основне академске студије основни критеријум је успех у средњој школи и постигнут резултат на пријемом испиту.

(5) За пријем на докторске студије основни критеријум је просечна оцена на претходним нивоима студија.

**Број и редослед студената који се примају**

Члан 45

(1) Број студената који се прима на поједине облике и степене студија усклађује се са бројем наставника и сарадника на тим студијама и са расположивим простором.

(2) Број студената који се прима планира се годину дана унапред.

**Антидискриминациони стандарди**

Члан 46

(1) Факултет ни у једном тренутку и ни под којим условима не може правити дискриминацију студената по основу расе, боје, пола, сексуалне оријентације, језика, социјалног порекла, националности, вероисповести, политичког опредељења, статуса датог рођењем, постојања било ког вида ометености у развоју, врсте или интензитета поремећаја у понашању, имовног стања и других својстава која би значила кршење људских права.

(2) Разликовање студената који се финансирају на терет буџета и који се сами финансирају одређено је од стране државе и у искључивој је зависности од прописаног броја студената чије трошкове сноси држава и успеха на пријемном испиту односно у савладавању студијског програма на појединим годинама студија.

(3) Разликовање студената по основу држављанства прописано је законом и Факултет их уписује у складу са законским одредбама.

**Студенти са посебним потребама**

Члан 47

(1) Факултет је дужан да испуни услове за несметано и успешно студирање студената са посебним потребама.

(2) Факултет помаже студентима са посебним потребама набавком литературе, посебних учила, ослобађањем од школарине, ослобађањем плаћања других услуга као и на друге начине.

(3) Код пријема студената са посебним потребама начин полагања пријемног испита прилагођава се врсти њихове ометености.

**Оцењивање студената**

Члан 48

(1) Завршна оцена студената на предмету садржи:

1) оцену рада током наставе и

2) оцену знања показаног на испиту.

(2) Изузетак од става 1 овог члана постоји код оних студената који су из оправданих разлога ослобођени обавезе похађања наставе односно предавања и вежби или нису у могућности да похађају предавања и вежбе као и код оних студената који су

више од један пут поново уписали исти студијски програм и који немају обавезу похађања наставе.

(3) Студентима из става 2 овог члана – завршна оцена на испиту се може састојати из оцене испуњености оних предиспитних обавеза које нису захтевале стално присуство на настави (семинарских радова, есеја, пројеката, колоквијума, рад у студијској групи и других) и оцене знања на самом испиту.

(4) Давање завршне оцене у смислу става 1 овог члана подразумева континуирано праћење савладавања предмета од стране студента током целог периода трајања наставе.

(5) Оцена рада током године, односно током наставе представља оцену испуњавања тзв. предиспитних обавеза и изражава се бодовима.

(6) Оцена коју студент добија за испуњење предиспитних обавеза представља најмање 30 и највише 70 процената завршне оцене на сваком појединачном предмету.

(7) Успешност савладавања појединих предмета током наставе, односно успех у испуњавању предиспитних обавеза изражава се бодовима.

(8) Збир бодова из предиспитних обавеза и бодова који се добијају за знање на испиту не може бити већи од 100.

**Оцењивање рада током наставе**

Члан 49

(1) Наставник је обавезан да оцењује рад студента током наставе.

(2) Елементи рада који се оцењују током трајања наставе су:

1. Учешће студента у раду на часу, у дискусији, анализи случаја, изради задатака и друго.

2. Самостални рад ван часа: у пројекту, писање есеја, семинарских радова и друго.

3. Учешће у групном раду без помоћи наставника: групни рад на нацрту пројекта, изради инструмената, анкетирању, презентацији, научном или стручном скупу и друго.

4. Познавање градива које се проверава пропитивањем на часу, тестирањем, израдом задатака и слично.

(3) Наставник треба у току године више пута да проверава рад студената на часовима наставе, односно испуњавање предиспитних обавеза.

(4) Наставник може да студентима који су ослобођени похађања предавања и вежби, који предавања и вежбе нису похађали из оправданих разлога и студентима са посебним потребама пружи прилику да предиспитне обавезе испуне на друге, адекватне начине.

(5) Студент који током трајања наставе не испуни предиспитне обавезе из неког предмета, а не припада категоријама студената из става 4 овог члана, нема право полагања испита из тог предмета у првом наредном року (јануарском или јунском) а ни у наредним роковима све док те обавезе не испуни.

(6) Студент има право да покуша, а наставник обавезу да на одговарајући начин омогући испуњавање ових предиспитних обавеза још два пута након престанка наставе из тог предмета.

**Оцењивање знања на испиту: врсте испита**

Члан 50

Знање студента оцењује се усменим испитом, писменим испитом или и писменим и усменим испитом.

**Стандарди који важе за усмени испит**

Члан 51

(1) Усмени испит је облик у коме студент одговара на одређени број питања са Листе питања која је унапред објављена.

(2) Питања на усменом испиту обавезно се извлаче из скупа одређеног броја листића истог изгледа.

(3) Број питања на које студент одговара на усменом испиту зависи од постигнутог броја бодова у предиспитним активностима, али не може бити већи од четири ни мањи од један.

(4) У току усменог испита, након извучених питања студент има право од 10 до 15 минута времена за прављење концепта одговора непосредно пред наставником.

(5) У току усменог испита наставник је дужан да пажљиво слуша одговоре студента уздржавајући се од прекидања.

(6) Наставник не сме гестовима, мимиком, коментарима или прекидањем омаловажавати студента за време одговарања на питања.

(7) Након што је студент завршио одговор на извучено питање наставник је дужан да му укаже на грешке у одговорима ако их је било и да додатним питањима, чији је број сразмеран броју направљених грешака, провери да ли студент може исправити те грешке.

(8) Додатна питања могу се односити само на материју оног питања у коме је студент направио грешке или пропусте.

**Стандарди који важе за писмени испит**

Члан 52

(1) Писмени испит је облик провере знања код кога студент у писаној форми, на папиру или у електронском облику, одговара на одређени број питања или решава одређени број задатака.

(2) Број питања или задатака код писменог испита зависи од процене наставника о томе колико је питања – задатака довољно да се знање студента поуздано оцени као и од минимума постигнутих бодова у предиспитним активностима код групе студената која испит полаже.

(3) О типу писменог испита (форма папир-оловка или електронски облик), броју питања/задатака, врсти питања (са предложеним одговорима, одговорима са попуњавањем, отвореним питањима) наставник је дужан да обавести студенте писменим путем месец дана пре испитног рока.

(4) Писмени испит се по правилу спроводи тестом знања који има максимално 40 питања са затвореним (предложеним) одговорима, кључем за оцењивање и унапред предвиђеним бројем бодова за сваку од оцена коју студент може да добије на испиту.

(5) Коришћење бодова са минус предзнаком у тесту знања се не препоручује и тај приступ треба избегавати.

(6) Полагање писменог испита не може бити краће од једног школског часа, нити дуже од три школска часа.

(7) Ако студенти затраже да испит полажу на основу теста знања описаног у ставу 4 овог члана наставник је дужан да тај облик полагања испита прихвати под условом да за такав начин полагања постоји група од најмање 10 студената.

**Предиспитне обавезе и њихово урачунавање**

Члан 53

(1) Наставник је дужан да на испиту уважи бодове постигнуте испуњавањем предиспитних обавеза и да те бодове унесе у одговарајући документ.

(2) Бодови остварени предиспитним обавезама важе независно од тога код кога су наставника постигнути уколико се односе на дати предмет.

(3) Бодови из предиспитних обавеза представљају основ за одређивање опсега усменог или писменог испита.

**Оцена на испиту**

Члан 54

(1) Успех студента на испиту изражава се нумеричком оценом од 5 до 10, при чему 5 значи да студент није положио а 10 да је положио са оценом одличан.

(2) Оцене у интервалу од 6 до 9 одражавају одговарајући степен знања наставног градива, способност мишљења и решавања проблема као и степен савладаности предиспитних обавеза.

(3) Наставник је дужан да добијену оцену, изузев оцене 5, унесе у одговарајућа документа са испита заједно са подацима који се у рубрикама тих докумената траже и да та документа преда студентској служби најкасније у року од три дана по завршетку испитног рока.

(4) Ближа упутства о оцењивању на испиту и значења појединих оцена дата су у посебним општим актима Универзитета и Факултета.

**Стандарди који важе при оцењивању**

Члан 55

(1) Наставник не сме у току испита и при оцењивању да врши било какву дискриминацију по полу, националној, политичкој и верској припадности нити било ком другом обележју или квалитету.

(2) При оцењивању наставник је дужан да примењује јасне и унапред познате критеријуме оцењивања (наведене у плану рада на предмету).

(3) Критеријуми које наставник примењује при оцењивању морају бити уједначени у свим испитним роковима као и у предиспитним активностима.

(4) Наставник је дужан да постигне објективност и непристрасност у оцењивању.

(5) Да би се постигла објективност и непристрасност у оцењивању писмени испит се мора радити под шифром (бројем индекса) уз коришћење теста знања са затвореним питањима, кључем за одговоре и унапред познатим бројем бодова потребним за сваку од назначених оцена, а код усменог испита наставник не сме прегледати претходне оцене студента.

(6) Студент има право да тражи, а наставник обавезу да дâ разумно образложење оцене на писменом и/или усменом испиту.

(7) У случају да је студент незадовољан оценом на усменом испиту може одмах тражити да му се дају разлози такве оцене, а у случају писменог испита студент има право да у року од 72 сата након објављивања резултата на испиту тражи увид у оцењивање свог рада.

(8) Наставник је дужан да студенту омогући увид у оцењивање свог писменог рада.

(9) Право студента на приговор на оцењивање регулисано је посебним правилником Факултета.

**Праћење успеха**

Члан 56

(1) Факултет на систематски начин прати и анализира успех који студенти постигну на испитима, анализира пролазност у току школске године и предузима конкретне мере да побољша успех на испитима и пролазност на испитима.

(2) Дистрибуције успеха и пролазности раде се за сваког наставника појединачно и сваки предмет посебно.

(3) Продекан за наставу и Већа одељења анализирају дистрибуције из претходног става и уколико су оне закривљене ка зони ниских или високих оцена или ако су без варијабилитета указују предметном наставнику на недостатке и начине њиховог отклањања.

**Унапређивање метода и критеријума оцењивања**

Члан 57

(1) Факултет на крају сваке школске године анализира методе који су коришћене у настави те године, посебно методе оцењивања на испиту.

(2) Уколико постоје недостаци у тим методама продекан за наставу упозорава наставника и тражи да се тај метод побољша или прекине његова примена.

(3) Примењене методе се нарочито анализирају с обзиром на стандарде: 1) методе морају бити прилагођене природи предмета; 2) рад студента се прати и оцењује током целе школске године; 3) поштовање предиспитних обавеза; 4) постоји ли и каква је повезаност завршне оцене и оцењивања током наставе, оцењивање способности студента да критички мисли или способности памћења и слично.

**Рад студентских органа, студентских представника**

Члан 58

(1) Факултет је дужан да обезбеди простор и финансијска средства за рад студентских органа и студентских представника у саставу факултетских органа.

(2) Факултет обезбеђује услове и подстиче оцењивање квалитета рада наставника, сарадника и ненаставног особља од стране студената у процесу самовредновања.

(3) Методе, поступци и инструменти за оцењивање прописани су општим актима Универзитета и Факултета.

**VII СТАНДАРДИ И ПОСТУПЦИ КОЈИ СЕ ОДНОСЕ НА УЏБЕНИКЕ, ЛИТЕРАТУРУ, БИБЛИОТЕЧКЕ И ИНФОРМАТИЧКЕ РЕСУРСЕ**

**Покривеност наставе литературом**

Члан 59

(1) Факултет је дужан да обезбеди уџбеник или другу одговарајућу публикацију за сваки предмет у студијском програму у сопственој библиотеци.

(2) Предност у том обезбеђивању има дело наставника који предаје предмет и које је штампано на српском језику.

(3) Подаци о називу дела, аутору, издавачу, времену издања, цени и осталим важним елементима објављују се месец дана пре почетка школске године.

(4) Кад су факултетски наставници аутори, Факултет за потребе наставе обезбеђује од сваког дела које издаје, од сваког уџбеника или монографије, по 10 примерака за библиотеку Факултета.

(5) Кад аутори дела нису наставници на Факултету у библиотеку Факултета обезбеђује се по пет примерака издатог дела.

(6) Кад је дело штампано у иностранству за библиотеку Факултета обезбеђује се један примерак тог дела.

**Обавеза Факултета у издавању уџбеника**

Члан 60

(1) Уџбенике, монографије и друге изворе за савладавање наставног градива Факултет у највећој мери обезбеђује сопственом издавачком делатношћу или куповином.

(2) Када се издаје дело већ штампано у иностранству Факултет је дужан да обезбеди ауторско право за превод и умножавање.

**Правила код више наставника на предмету**

Члан 61

(1) Ако извођење наставе и полагање испита обавља више од једног наставника на предмету Факултет је дужан да обезбеди да се и настава и испити обављају према истом наставном и испитном материјалу.

(2) У случају из става 1. овог члана пожељно је да наставници заједнички напишу уџбеник и да се усагласе о томе који ће наставни и испитни материјал бити коришћен.

(3) Ако наставници не могу да се усагласе у питањима из става 2. овог члана одлуку о томе које је решење у најбољем интересу квалитета наставе донеће Наставно-научно веће Факултета на предлог Већа одељења.

**Обим наставног и испитног материјала по часу**

Члан 62

(1) Обим наставног и испитног материјала по часу предавања у просеку треба да буде око 8 стандардних страна основног текста.

(2) У ову норму не улазе: уводни делови материјала, илустрације, резимеи, анализе случајева, примери, референце, белешке и слично.

(3) Норма од 8 страна основног текста важи и када су у питању наставни и испитни садржаји из више извора.

**Укупни обим наставног и испитног материјала**

Члан 63

(1) Обим уџбеника или комбинације уџбеника и другог наставног и испитног материјала одређени су бројем часова предавања у недељи дана конкретног предмета.

(2) Iз става 1 овог члана следи да број страна у једном семестру износи:

1) Предмети са 8-9 часова недељно имају материјал до 1080 страна

2) Предмети са 7 часова недељно имају материјал до 845 страна

3) Предмети са 6 часова недељно имају материјал до 720 страна

4) Предмети са 5 часова недељно имају материјал до 600 страна

5) Предмети са 4 часа недељно имају материјал до 480 страна

6) Предмети са 3 или мање часова недељно имају материјал до 365 страна

(3) Ако одштампани уџбеник, монографија и слично, који се користе као извор наставног и испитног материјала, имају већи број страна него што је то одређено стандардима из става 2. овог члана, наставник је дужан да силабусом предмета прецизно одреди који делови, која поглавља и које стране представљају наставни и испитни материјал.

(4) Питања на испиту морају да прате дозвољен обим наставне материје.

**Композиција уџбеника**

Члан 64

Уџбеници које издаје Факултет или други издавач минимално морају имати следеће елементе структуре: насловна страна, садржај, резиме, литература.

**Стил уџбеника**

Члан 65

(1) Садржај уџбеника или других публикација мора бити написан тако да га просечан студент може разумети.

(2) Унутрашња структура написаног дела мора бити таква да обезбеди да су делови или поглавља сложени логичким редоследом, међусобно повезани и заокружени као целине.

(3) Стил излагања мора имати академски ниво и неговати неутрални однос.

(4) Дело које садржи дисквалификације и омаловажавање одређених друштвених група, расних, родних или националних обележја, који вређа личност неког појединца, неће бити објављен од стране Факултета нити може бити коришћен као наставни материјал на Факултету.

(5) Рукопис треба да садржи довољан број примера из праксе.

**Обавезе аутора и обавезе Факултета**

Члан 66

(1) Наставник на Факултету дужан је да издавање уџбеника прво понуди Факултету под условима који су прописани општим актом о издавачкој делатности.

(2) Факултет је обавезан да издаје уџбенике и монографије својих наставника под условима који су прописани општим актом о издавачкој делатности.

(3) Ако Факултет одбије да буде издавач, аутор има право да издавање тог дела повери другом издавачу.

(4) Техничке послове око издавања дела обавља Центар за издавачку делатност Факултета.

(5) Центар за издавачку делатност у сарадњи са аутором одређује формат, тип штампе, графичка решења, изглед корица и друго.

**Избор уџбеника или монографија за издавање**

Члан 67

(1) Рукопис завршеног уџбеника, монографије или другог дела аутор доставља у два примерка Већу одељења на коме ће се евентуално изводити настава по том уџбенику, односно Већу одељења коме аутор припада.

(2) Веће одељења предлаже Наставно-научном већу Факултета рецензенте за достављени рукопис од којих један треба да буде са Факултета.

(3) Рецензенти треба да буду у истом или вишем звању од аутора који је написао дело.

(4) Уз предлог рецензената Веће одељења доставља Наставно-научном већу и делимичан списак радова рецензената који показује да ли су они квалификовани за научну област која се обрађује у написаном делу.

(5) Након доношења одлуке Наставно-научног већа о избору рецензената Веће одељења, преко одговарајуће службе Факултета, доставља рецензентима рукопис који треба да рецензирају, програм предмета, извод из Правилника који садржи опис стандарда који се односе на квалитет уџбеника и обрасце рецензије.

(6) При рецензирању рукописа рецензенти су дужни да одговоре на питања: 1) Да ли је текст рукописа са научног и стручног становишта гледано довољно квалитетан, односно на нивоу који одговара Факултету; 2) Да ли рукопис покрива материју која је предвиђена наставним програмом предмета и 3) да ли је написано дело по стилу прилагођено стандардима који важе за наставни материјал.

(7) Извештај рецензената разматра Веће одељења и свој предлог о прихватању рукописа за издавање и за коришћење као извор наставног материјала доставља Наставно-научном већу Факултета које доноси одлуку о издавању дела.

(8) Ако је Извештај рецензената негативан у тој мери да аутор не може отклонити примедбе, Наставно-научно веће упућује аутора да обезбеди други извор наставног и испитног материјала.

(9) Ако на предмету има више од једног наставника и између њих не постоји сагласност о коришћењу наставног материјала надлежни органи Факултета изабраће експерте који треба да дају стручно мишљења о томе који од понуђених уџбеника (и другог материјала) више одговара захтевима студијског програма и плану рада за тај предмет, односно који више одговара питањима из става 6 овог члана после чега надлежни орган Факултета доноси коначну одлуку.

**Додатни елементи за избор наставног материјала**

Члан 68

(1) Наставник је дужан да у Плану рада прецизно наведе изворе наставног и испитног материјала и за сваки извор означи странице које су обавезне за полагање испита.

(2) При означавању страница наставник мора да има у виду стандарде обима наставног и испитног материјала.

(3) Веће одељења при разматрању рецензија за уџбеник или монографију обраћа посебну пажњу на то да ли је обим текста у складу са стандардима.

(4) Ако текст наставног материјала надмашује обим дат стандардима, Веће одељења ће захтевати од наставника да текст наставне и испитне материје прилагоди стандардима или да јасно означи број страница које су потребне за полагање испита.

(5) Уколико наставник не прилагоди текст стандардима у погледу обима или не означи странице потребне за полагање испита, Веће одељења, односно Наставно-научно веће не може донети позитивну одлуку о издавању уџбеника, монографије или другог дела.

**Избор наставне материје у специфичним ситуацијама**

Члан 69

(1) Уколико се за предавања користе само делови уџбеника, монографија или другог материјала предметни наставник доставља Већу одељења информацију који су то делови и један примерак тог изабраног материјала.

(2) Уколико је материјал из става 1 овог члана на страном језику наставник је дужан да Већу одељења достави страна издања тих материјала у једном примерку у оригиналу и преводу на српски језик.

**Информатички ресурси**

Члан 70

(1) Факултет је обавезан да поред библиотечке има и одговарајућу просторију за најмање 20-25 рачунара за вежбе студената и за коришћење интернет мреже од стране студената.

(2) Претраживање база података за студенте се не наплаћује.

**Рад библиотеке, читаонице и рачунарског центра**

Члан 71

(1) Студенти су детаљно упознати са временом рада библиотеке, читаонице и рачунарског центра.

(2) Рад и обученост особља у библиотеци и рачунарском центру одговара националним стандардима, редовно се контролише, оцењује и унапређује.

(3) Опрема у рачунарском центру, библиотечки фонд и опрема у читаоници одговара и стандардима и непрекидно се унапређују.

**Општи акт о уџбеницима**

Члан 72

Факултет доноси општи акт о уџбеницима и издавачкој делатности у коме ближе одређује стандарде и поступке за контролу квалитета.

**VIII СТАНДАРДИ КОЈИ СЕ ОДНОСЕ НА ПРОСТОР И ОПРЕМУ**

**Простор**

Члан 73

(1) Факултет обавља наставу у просторијама зграде у којој је укњижен као корисник и просторијама већег броја основних и средњих школа, здравствених и социјалних установа које представљају базу Факултету, нарочито за вежбе, али и за предавања у оним случајевима када је неопходно или могуће предавања непосредно повезати са вежбама.

(2) Факултет са овим школама и институцијама има уговоре о сарадњи и коришћењу простора за предавања и вежбе.

(3) Капацитет овог простора одговара прописаним стандардима.

(4) Факултет ће непосредно пратити и анализирати квалитет простора, његову адекватност за предавања и вежбе и унапређивати га у мери у којој је то могуће.

**Опрема**

Члан 74

(1) Факултет поседује савремену и неопходну опрему за предавања и вежбе, а користи и опрему у базама, односно школама и институцијама где се изводе ове вежбе.

(2) Опрема за предавања и вежбе се континуирано усклађује са бројем студената са захтевом наставног процеса и са новим техничким решењима.

(3) Студенти, наставници и сарадници као и ненаставно особље, односно сви запослени имају несметан приступ опреми коју Факултет поседује.

**IX СТАНДАРДИ КОЈИ СЕ ОДНОСЕ НА ПРОЦЕС УПРАВЉАЊА И НЕНАСТАВНУ ПОДРШКУ**

**Органи управљања и органи пословођења**

Члан 75

(1) Формирање, надлежност и одговорност органа управљања и органа пословођења Факултет утврђује својим Статутом.

(2) Одредбе Статута Факултет које се односе на формирање, надлежност и одговорност ових органа у складу су за Законом о високом образовању и Статутом Универзитета у Београду.

**Структура Факултета**

Члан 76

Стручна тела и организационе јединице Факултета, њихов делокруг рада и руковођење одређују се Статутом Факултета и усклађују са Законом о високом образовању и Статутом Универзитета у Београду.

**Праћење и оцењивање рада органа и тела Факултета**

Члан 77

(1) Факултет систематски прати и оцењује рад свих својих органа, стручних тела, организационих јединица, ненаставног особља како би се њихов рад контролисао, унапређивао и усклађивао са потребом наставног процеса.

(2) Резултати праћења и оцењивања анализирају се по правилу сваке године, а најкасније сваке друге.

(3) Резултати праћења и оцењивања доступни су јавности и посебно студентима и наставном особљу.

(4) Оцењивање управљачког и ненаставног особља врши се посебно у односу на став према студентима и мотивисаност за рад са њима.

**Додатна едукација управљачког и ненаставног особља**

Члан 78

Факултет организује различите врсте додатних едукација за управљачко и ненаставно особље.

**Посебни стандарди за ненаставно особље**

Члан 79

(1) Факултет општим актом уређује услове и поступак заснивања радног односа ненаставног особља и њихово напредовање у служби.

(2) Број извршилаца који припада кругу ненаставног особља треба да одговара прописаним стандардима за акредитацију Факултета.

**X СТАНДАРДИ КОЈИ СЕ ОДНОСЕ НА ФИНАНСИРАЊЕ ФАКУЛТЕТА**

**Извори финансирања**

Члан 80

(1) Факултет се може финансирати из средстава оснивача, школарине, пројеката, од донација, поклона, уговора са трећим правним лицима и слично.

(2) Факултет треба да обезбеди дугорочна квалитетна финансијска средства која су довољна за реализацију наставе, научних истраживања и професионалних активности.

**Планирање финансијских средстава**

Члан 81

(1) Факултет самостално планира расподелу и намену финансијских средстава.

(2) Планирање и расподела средстава као и њихов утрошак доступни су јавности путем посебних докумената – Извештаја које усваја Савет.

**XI СТАНДАРДИ КОЈИ СЕ ОДНОСЕ НА УЧЕШЋЕ СТУДЕНАТА У ПРОЦЕСУ САМОВРЕДНОВАЊА И ПРОВЕРИ КВАЛИТЕТА РАДА ФАКУЛТЕТА**

**Облици учешћа студената у процесу самовредновања**

Члан 82

(1) Факултет обезбеђује учешће студената у процесу самовредновања путем студентских организација, путем студентских представника у телима Факултета и путем спровођења анкете о квалитету рада наставног и ненаставног особља, управљачких и пословодних структура као и других делова факултетске структуре.

(2) Посебно значајан облик учешћа студената у овом процесу самовредновања јесте чланство њихових представника у Комисији за обезбеђивање квалитета.

**Анкета студената о квалитету рада**

Члан 83

(1) Непосредно учешће студената у процесу самовредновања је путем анкете о квалитету рада.

(2) Факултет редовно, по правилу сваке а најкасније сваке друге године, спроводи анкету међу студентима у којој они оцењују рад наставног и ненаставног особља, рад органа Факултета као и других делова факултетске организације.

(3) Факултет обезбеђује учешће студената и у оцењивању стратегије стандарда и поступака за обезбеђивање квалитета као и резултата самовредновања и оцењивања квалитета.

(4) Анкета се спроводи на свакој години студија, на свим студијским програмима упитником који је стандардизован од стране Универзитета у Београду.

(5) У анкети се оцењује укупан рад сваког наставника и сарадника, на сваком предмету и то од стране свих или великог броја студената.

(6) Резултати анкете су доступни јавности.

**Допринос студената студијским програмима**

Члан 84

(1) Студенти су поред учешћа у оцењивању квалитета рада Факултета активно укључени и у осмишљавање, развој и евалуацију студијских програма нарочито основних академских и дипломских студија.

(2) Посебан допринос студенти имају код вредновања метода оцењивања од стране наставника и сарадника.

(3) Укљученост студената у осмишљавање, развој и евалуацију студијских програма као и вредновање метода оцењивања је посредног карактера односно путем својих представника у телима и органима Факултета.

**XII СТАНДАРДИ КОЈИ СЕ ОДНОСЕ НА ПРАЋЕЊЕ И ПРОВЕРУ**

**КВАЛИТЕТА РАДА**

**Спровођење стандарда и поступака за оцењивање квалитета – нормативни аспект**

Члан 85

(1) Факултет је обавезан да обезбеди спровођење стандарда из овог документа.

(2) У циљу обезбеђивања спровођења ових стандарда Факултет доноси Стратегију обезбеђења квалитета, Правилник о обезбеђењу квалитета студијских програма, Правилник о издавачкој делатности, Правилник о уџбеницима.

**Спровођење стандарда и поступака за обезбеђивање квалитета – организациони аспект**

Члан 86

(1) У циљу обезбеђивања спровођења и поступак за обезбеђивање квалитета стандарда Факултет формира Комисију за обезбеђивање квалитета рада.

(2) У истом циљу Факултет организује оцењивање квалитета наставног процеса од стране студената путем стандардизоване анкете.

(3) Спровођење стандарда и поступака, поред Комисије за обезбеђивање квалитета рада и студената, врше наставници и сарадници, Наставно-научно веће, Веће за мастер, специјалистичке и докторске студије, Изборно веће Факултета, органи управљања и пословођења и ненаставно особље.

**Облици рада који се посебно прате и оцењују**

Члан 87

Факултет посебно прати и оцењује квалитет извођења наставе, обављање испита, успех студената на појединачним предметима и у целини и квалитет уџбеника.

**Субјекти ван Факултета који учествују у провери квалитета рада**

Члан 88

(1) Квалитет рада Факултет проверава и на основу информација од послодаваца Националне службе за запошљавање, бивших студената, стручних удружења и других одговарајућих организација компетентних за такве оцене.

(2) Квалитет рада из става 1 проверава се путем анкете.

(3) Квалитет рада Факултет проверава и путем упоређивања властитих студијских програма и компентенција студената са иностраним високошколским установама исте или сличне делатности.

**Самовредновање и провера квалитета рада**

Члан 89

(1) Процес самовредновања је саставни део стратегије о обезбеђивању квалитета.

(2) Факултет спроводи процес самовредновања по правилу сваке две, а најкасније сваке треће године.

(3) У процесу самовредновања Факултет проверава спровођење Стратегије и поступака за обезбеђивање квалитета као и степен постигнућа у спровођењу дефинисаних стандарда за обезбеђивање квалитета рада.

(4) У процесу самовредновања значајнију улогу има оцењивање квалитета рада од стране студената.

(5) Резултати самовредновања доступни су свим наставницима и сарадницима, јавности и органима Факултета.

**XIII ЗАВРШНЕ ОДРЕДБЕ**

**Ступање на снагу**

Члан 90

(1) Документ „Стандарди и поступци за обезбеђивање квалитета рада“ ступа на снагу осам дана након његовог усвајања од стране Наставно-научног већа Факултета и објављивања на сајту Факултета.

(2) Факултет може примену појединих његових делова одложити најдуже за годину дана.

Председник

Декан Факултета

Проф. др Добривоје Радовановић